text: Restauratør forarget over 3F-kampagne
  18 august 2012 kl. 13.18
  3F har nu søsat en ny landsdækkende annoncekampagne, der blandt andet gør grin med en restauratør, der snyder sine ansatte.
  Som en del af 3Fs ny kampagne kan man høre et radiospot med en tjener, der bliver snydt i løn af sin chef, hvorefter chefen griner og siger, at det kan han gøre, fordi tjeneren ikke har ret til mere.
  Restauratør Amin Skov fra Vejlegården er ikke i tvivl om, at kampagnen er rettet meget personligt mod ham. Han er forarget og kalder 3Fs metoder for helt forkerte.
  
  3F afviser, at kampagne er personlig
  Hos 3F afviser kommunikationschef Nicolai Kampmann, at reklamerne skulle være en karikatur af Amin Skov.
  - Nej, på ingen måde. Den landsdækkende kampagne vi kører i øjeblikket handler om, hvorfor 3F er en god fagforening og hvorfor Kristlig Fagbevægelse er en mindre god, siger Nicolai Kampmann.
  